CELEX: C2007/269/104
Language: el
Date: 2007-11-10 00:00:00
Title: Υπόθεση T-340/07: Αγωγή της 4ης Σεπτεμβρίου 2007 — Ευρωπαϊκή Δυναμική κατά Επιτροπής

10.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/57
            
         Αγωγή της 4ης Σεπτεμβρίου 2007 — Ευρωπαϊκή Δυναμική κατά Επιτροπής
   (Υπόθεση T-340/07)
   (2007/C 269/104)
   Γλώσσα διαδικασίας: η αγγλική
   Διάδικοι
   
      Ενάγουσα: Ευρωπαϊκή Δυναμική (Αθήνα, Ελλάδα) (εκπρόσωπος: Ν. Κορογιαννάκης, δικηγόρος)
   
      Εναγόμενη: Επιτροπή των Ευρωπαϊκών Κοινοτήτων
   Αιτήματα της ενάγουσας
   Η ενάγουσα ζητεί από το Πρωτοδικείο:
   
               —
            
            
               να υποχρεώσει την Επιτροπή να καταβάλει στην ενάγουσα το ποσό των 172 588,62 ευρώ, που συνιστούν τις ανεξόφλητες επιλέξιμες δαπάνες, στις οποίες υποβλήθηκε η ενάγουσα στο πλαίσιο της συμβάσεως EDC-53007 EEBO/27873,
            
         
               —
            
            
               να υποχρεώσει την Επιτροπή να καταβάλει το συμβολικό ποσό των 1 000 ευρώ ως χρηματική ικανοποίηση λόγω της ηθικής της βλάβης,
            
         
               —
            
            
               να υποχρεώσει την Επιτροπή να αποδώσει στην ενάγουσα το σύνολο των εξόδων που σχετίζονται με την παρούσα υπόθεση.
            
         Ισχυρισμοί και κύρια επιχειρήματα
   Με την αγωγή αυτή ζητείται, βάσει των άρθρων 238 ΕΚ και 235 ΕΚ, αποζημίωση για τη ζημία που υπέστη η ενάγουσα από την απόφαση της Επιτροπής, της 16ης Μαΐου 2003, περί καταγγελίας της συμβάσεως EDC-53007 EEBO/27873, που υπογράφηκε με την Επιτροπή, και αφορά το πρόγραμμα «e-Content Exposure and Business Opportunities» (EEBO), που διεξήχθη στο πλαίσιο του πολυετούς κοινοτικού προγράμματος για την τόνωση της ανάπτυξης και χρήσης ευρωπαϊκού ψηφιακού περιεχομένου στα παγκόσμια δίκτυα και για την προώθηση της γλωσσικής ποικιλότητας στην κοινωνία των πληροφοριών (2001-2005), με τη συμμετοχή του M. Fischer και του M. Marthinsen ως εξωτερικών συμβούλων κατά την υλοποίηση του προγράμματος.
   Προς στήριξη της αγωγής της η ενάγουσα επικαλείται ότι η απόφαση της αναθέτουσας αρχής [ΓΔ Κοινωνία των Πληροφοριών (DG INFSO)] να καταγγείλει τη σύμβαση περιέχει πρόδηλα σφάλματα εκτιμήσεως με συνέπεια την μη εκπλήρωση των συμβατικών της υποχρεώσεων. Επιπλέον, υποστηρίζεται ότι η προσβαλλόμενη απόφαση ελήφθη κατά παράβαση των αρχών της χρηστής διοικήσεως και της διαφάνειας και ότι, σε ορισμένες περιπτώσεις, συγκεκριμένοι εκπρόσωποι της Επιτροπής δεν κατάφεραν να εξαλείψουν προβληθείσες συγκρούσεις συμφερόντων. Κατόπιν των προαναφερθέντων, η ενάγουσα ζητεί την επιδίκαση αποζημιώσεως για τις υπηρεσίες που παρείχε καθώς και για τις επιλέξιμες δαπάνες που υπέστη κατά την εκτέλεση της σύμβασης και δη νομιμοτόκως από την ημερομηνία που τα εν λόγω ποσά κατέστησαν ληξιπρόθεσμα και απαιτητά.